**Informatīvais ziņojums par Latvijas dalības** **Eiropas Kodolpētījumu organizācijas asociētās valsts statusā finansēšanu**

Saskaņā arMinistru kabineta 2018.gada 6.februāra sēdes protokollēmuma (prot. Nr.7, 31.§) “Par Informatīvo ziņojumu "Latvijas Republikas pievienošanās Eiropas Kodolpētījumu organizācijai"” 5.punktu un Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 57.1. pasākumu Izglītības un zinātnes ministrija ir sagatavojusi informatīvo ziņojumu par Latvijas dalības Eiropas Kodolpētījumu organizācijas *(The Euroopean Organization for Nuclear Research)*  (turpmāk – CERN) asociētās valsts statusā finansēšanu.

**Dalības maksa CERN asociētās valsts statusā**

Lai kļūtu par CERN asociēto valsti, pretendējošai valstij (turpmāk – CERN asociētā valsts) ir jādemonstrē augsta zinātniskā, tehniskā un industriālā kapacitāte augstas enerģijas daļiņu fizikā un saistītajās jomās. CERN asociētajai valstij jāapliecina, ka tajā eksistē spēcīga augstas enerģijas daļiņu fizikas kopiena gan teorētiskajā, gan eksperimentālajā fizikā. Vienlaikus valstij jādemonstrē pietiekami attīstīta industrija, lai spētu konkurētspējīgi piedalīties CERN industriālajos iepirkumos, iegūstot pasūtījumus.

Minimālā iemaksa, lai kļūtu par CERN asociēto valsti ir 1 milj. Šveices franku gadā (aptuveni 890 631 *euro*)[[1]](#footnote-1). Kļūstot par CERN asociēto valsti, Latvija finansiālā izteiksmē no CERN var iegūt tik lielu pasūtījumu apjomu, kas atbilst asociētās valsts iemaksātajam finansējumam, t.i., 1 milj. Šveices franku, kas attiecīgi tiktu sadalīts, piemēram, starp CERN strādājošo Latvijas zinātnieku atalgojumu un industriālajiem pasūtījumiem Latvijas uzņēmumiem. CERN asociētās valsts statusā abas pozīcijas kopā nevar pārsniegt valsts iemaksu apjomu jeb 1 milj. Šveices franku gadā. Papildus tiešajiem finansiālajiem ieguvumiem uzņēmumiem, sadarbojoties ar CERN, var pavērties jauni noieta tirgi.

CERN tehnoloģiju un pakalpojumu iepirkumos izmanto labi līdzsvarotas iepirkumu politikas koeficientu, ko nosaka, aprēķinot starpību no pēdējo četru gadu laikā visu CERN dalībvalstu veiktajām piegādēm CERN un tās dalībvalstu ieguldījumiem CERN tajā pašā laika posmā. Katru gadu CERN nosaka jaunus piegāžu un pakalpojumu koeficientus. Periodā no 2016.gada 1.marta līdz 2017.gada 28.februārim CERN dalībvalsts tika uzskatīta par labi līdzsvarotu, ja tās valsts industrijas piegādes koeficients ir vismaz 0,9 un industriālo pakalpojumu koeficients ir vismaz 0,4.[[2]](#footnote-2)

Analizējot CERN veiktos iepirkumus no CERN dalībvalstīm un CERN asociētajām valstīm, piemēram, 2015.gadā iepirkumi veikti šādos segmentos: 25,6% no visiem iepirkumiem ir veikti elektroniskās inženierijas un enerģētikas jomā, tam seko civilā inženierija un būvniecība ar 16,9%, mehāniskās struktūras ar 8,8% un kompjūtersistēmas un komunikācijas ar 8,1%.

CERN sākumposmā atbalsta CERN asociētās valsts un palīdz valsts industrijai saprast CERN iepirkumu sistēmu un iesaistīties CERN iepirkumos, organizējot industriālos pasākumus CERN asociētajā valstī.

Lai noslēgtu līgumu ar CERN par Latvijas dalību CERN ir jāveic virkni darbību, kas detalizēti aprakstītas 1.tabulā.

1. *tabula*

Laika grafiks Latvijas pievienošanās CERN Asociētās dalībvalsts statusam

|  |  |  |
| --- | --- | --- |
| **Termiņš** | **Aktivitāte** | **Rezultāts** |
| 2019.gada jūlijs | Ministru kabinets izskata jautājumu par konceptuālu atbalstu Latvijas pievienošanās CERN asociētās dalībvalsts statusā. | Ministru kabinets ir atbalstījis Izglītības un zinātnes ministrijas iesniegto informatīvo ziņojumu par Latvijas pievienošanos CERN asociētās dalībvalsts statusā. |
| 2019.gada decembris | Izglītības un zinātnes ministrija sadarbībā ar CERN Nacionālo kontaktpunktu (RTU) sagatavo pieteikumu (*Application Questionnaire*) Latvijas dalībai CERN asociētās dalībvalsts statusā | Pieteikums ir sagatavots un iesniegts CERN Padomei līdz 2019.gada decembrim. |
| 2020.gada marts vai jūnijs | CERN Padomes sanāksmē pieņem zināšanai Latvijas pieteikumu un notiek balsojums par CERN Ekspertu darba grupas (*Task force*) izveidi Latvijā | Latvijas pieteikums ir iekļauts CERN Padomes darba kārtībā un CERN Ekspertu darba grupa (Task force) Latvijā ir izveidota |
| 2020.gada augusts – septembris | CERN Ekspertu darba grupas vizīte Latvijā | CERN Ekspertu darba grupa sagatavo ziņojumu par augstas enerģijas fizikas kopienas attīstību Latvijā |
| 2020.gada decembris | CERN Padomes sanāksme - CERN Ekspertu darba grupas ziņojums tiek izvērtēts un CERN Padome balso par Latvijas pievienošanos CERN asociētās dalībvalsts statusā, lai piešķirtu mandātu CERN ģenerāldirektoram apspriest līgumu ar Latviju | Notiek balsojums un CERN ģenerāldirektors saņem mandātu |
| 2021.gada janvāris | CERN un Latvija apspriež līguma nosacījumus | Līguma teksts ir apspriests un panākta vienošanās par tā redakciju |
| 2021.gada marts | CERN Padomes sanāksme – CERN Padome balso un piešķir mandātu CERN ģenerāldirektoram noslēgt līgumu ar Latviju | CERN ģenerāldirektoram saņem mandātu noslēgt līgumu ar Latviju |
| 2021.gada aprīlis | Ministru kabinets piešķir mandātu izglītības un zinātnes ministrei noslēgt līgumu ar CERN Asociētās dalībvalsts statusā | izglītības un zinātnes ministre saņem mandātu |
| 2021.gada maijs | Oficiālā CERN asociētās dalībvalsts līguma parakstīšanas ceremonija Rīgā | CERN asociētās dalībvalsts līgums ir parakstīts |
| 2021.gada jūnijs | Saeima ratificē parakstīto līgumus | Līgums ir ratificēts un stājies spēkā |
| 2021.gada jūlijs | Latvija oficiāli paziņo CERN par līguma ratificēšanu | CERN ir informēta, ka Latvija oficiāli kļūst par CERN asociēto dalībvalsti |

**Latvijas zinātniskās kapacitātes stiprināšana augstas enerģijas daļiņu fizikā, paātrinātāju tehnoloģijās un saistītajās jomās**

Lai paplašinātu sadarbību ar CERN un kļūtu par asociēto dalībvalsti, Latvijai ir jādemonstrē atbilstoša zinātniskā kapacitāte. Ņemot vērā CERN Konvencijā[[3]](#footnote-3) un CERN pieteikuma anketai CERN asociētās valsts pretendentiem”[[4]](#footnote-4) noteikto, šīs organizācijas darbības metodes, mērķus un principus, zinātniskās kapacitātes demonstrēšana ietver:

1. zinātnisko kopienu, kura nodarbojas ar augstas enerģijas daļiņu fizikas jautājumiem. Latvijā tā ir neliela. Lai attīstītu daļiņu fizikas jomu, ir nepieciešams izveidot starpdisciplināru starptautisku augstas enerģijas daļiņu fizikas un paātrinātāju tehnoloģiju doktorantūras studiju programmu[[5]](#footnote-5);
2. esošā zinātniskā sadarbība ar CERN zinātniskajos eksperimentos un projektos – šāda sadarbība jau notiek, tomēr tā ir ievērojami jāpaplašina, piesaistot jaunos zinātniekus esošajiem sadarbības projektiem un iesaistoties jaunos, tādējādi arī veicinot nacionālās kapacitātes nostiprināšanu un ilgtspējīgu attīstību;
3. Latvijas zinātnisko institūciju dalība kopā ar CERN Eiropas Savienības līdzfinansētajos zinātniskās pētniecības projektos augstas enerģijas daļiņu fizikas vai paātrinātāju tehnoloģiju jomās. Piemēram, šobrīd tā ir Rīgas Tehniskajai universitātei dalība programmas “Apvārsnis 2020” projektā „ARIES” un Latvijas Universitātes Fizikas Institūta dalība projektā „LIEBE”.

Ņemot vērā Ministru kabineta 2018.gada 6.februāra sēdes protokollēmumā (prot. Nr.7, 31.§) norādīto, uzsākt pievienošanās procesu CERN, kā arī CERN ekspertu atzinumu par augstas enerģijas daļiņu fizikas jomas nepietiekamo attīstību Latvijā, Izglītības un zinātnes ministrijas ieskatā, ir nepieciešams izveidot starpdisciplināru valsts pētījumu programmu sadarbībai ar CERN fizikā, IT risinājumos, medicīnā - jomās, kurās ir būtiska sadarbība ar CERN zinātnisko personālu un CERN infrastruktūras izmantošana. Valsts pētījumu programmai nepieciešamais minimālais ikgadējais finansējums sastāda 1 miljonu *euro*.

Valsts pētījumu programmas fizikā, paātrinātāju tehnoloģijās un citās ar CERN pētījumu tēmām saistītajās jomās mērķis ir nodrošināt pētniecisko bāzi un ilgtermiņa ieguldījumus starpdisciplināras pētniecības fizikas, augstas enerģijas daļiņu fizikas un paātrinātāju tehnoloģiju jomās, lai attīstītu pasaules līmeņa zināšanas, cilvēkkapitālu un tehnoloģijas un uz to bāzes radītu produktus un pakalpojumus ar kodolpētniecību saistītajās jomās, iesaistot zinātnisko un akadēmisko personālu, kā arī studentus. Valsts pētījumu programmas provizoriskās aktivitātes ir ietvertas 2.tabulā.

Valsts pētījumu programma fizikā, paātrinātāju tehnoloģijās un citās ar CERN pētījumu tēmām saistītajās jomās tiks izstrādāta saskaņā ar Ministru kabineta 2018.gada 4.septembra noteikumiem Nr. 560 “Valsts pētījumu programmu projektu īstenošanas kārtība”[[6]](#footnote-6), ievērojot 2.tabula minēto. Paredzams, ka šīs Valsts pētījumu programmas ietvaros tiktu īstenoti 10 projekti ar vidējo finansējumu 85 500 tūkst euro gadā.

*2.tabula*

Valsts pētījumu programmas augstas enerģijas daļiņu fizikā provizoriskās aktivitātes 2020. – 2025.gadam

|  |  |  |
| --- | --- | --- |
| **Nr.** | **Provizoriskās Valsts pētījumu programmas tēmas un aktivitātes** | **Nepieciešamais aptuvenais finansējums euro/gadā** |
|  | Augstas enerģijas daļiņu fizika:   * pētījumi augstas enerģijas daļiņu fizikā CERN * Top-kvarku fizika | VPP ietvaros tiktu īstenoti 10 projekti ar vidējo finansējumu 85 500 tūkst euro gadā.  (85 467 x 10 projekti = 854 670 euro) |
|  | Pētījumi daļiņu paātrinātāju tehnoloģijas:   * daļiņu paātrinātāju tehnoloģiju izmantošana vides attīrīšanā (piemēram, dūmgāzes, gaisa, atkritumu, notekūdeņu apstrāde) * pārklājumu izstrāde radiofrekvences supervadītājiem * augstas intensitātes ar radiofrekvenci modulēti elektronu kūļu paātrinātāju izstrāde |
|  | Pētījumi CERN paātrinātāju kompleksā "*Human presence recognition and wireless vital parameter detection in the LHC tunnel*":   * autonomas robotizētas sistēmas izstrāde, lai identificētu cilvēku un fiksētu vitālos dzīvības parametrus bīstamā un piesārņotā vidē * Pacientu reālā laika fizioloģisko parametru monitorēšanas sistēmas izveidošana, aprobācijā un testēšana |
|  | Dalība CERN bāzētājā starptautiskajā zinātniskajā eksperimentā CMS – *Compact Muon Solenoid Collaboration:*   * Detektoru elektronika, programmatūras un aparātprogrammatūras izstrāde, aktīvo elementu (t.sk. silikona sensoru) testēšana un parametru noteikšana, testa moduļu un aprīkojuma izstrāde un pielietošana, simulācijas, rekonstrukcijas un testa-kūļu pētījumi * Atbalsts CMS inženierijas un integrācijas birojam. Jaunu komponenšu integrēšana CMS struktūrā, instrumentu un iekārtu dizains, izpēte un izgatavošana. Ražošanas tehnoloģija – konstruēšana, prototipēšana un komponenšu izgatavošana (t.sk. *additive manufacturing*) |
|  | Pētījumi CERN ISOLDE projekta ietvaros:   * aktīvu rotoru elektromagnētiska indukcijas rotējošo pastāvīgo magnētu sūkņa izstrāde projektēšana, būve un piegāde CERN * metālu mērķus ISOLDE kolaborācijai |
|  | Scintilatoru pētījumi saskaņā ar CERN pētniecības interešu virzieniem (*Crystal Clear* kolaborācija):   * Jaunu ar retzemju joniem aktivētu kompleksu nanooksiflorīdu scintilatoru izstrāde * augstas enerģijas fizikas un medicīnas pielietojumiem * Radiācijas bojājumu pētījumi scintilatoru materiālos augstas enerģijas fizikas un medicīnas pielietojumiem * Radiācijas izraisītu bojājumu, radiācijas defektu un retzemju jonu ātrajos scintilatoros |
|  | Pētījumi *Future Cicular Colider Study* ietvaros:   * ražošanas tehnoloģija (*additive manufacturing*) * robotika |
|  | Dalības maksa par pievienošanos CMS eksperimentam un dalība CERN bāzētājā starptautiskajā zinātniskajā eksperimentā Medicis | 81 000[[7]](#footnote-7) |
|  | VPP administratīvas izmaksas 7% apmērā no kopējās summas saskaņā ar Ministru kabineta 2018.gada 4.septembra noteikumiem Nr. 560 “Valsts pētījumu programmu projektu īstenošanas kārtība” | 64 330 |

Kopā : 1 000 000 euro/gadā

**Dalības CERN administratīvās izmaksas**

Lai nodrošinātu veiksmīgu Latvijas pievienošanos CERN asociētās valsts statusā, ir nepieciešams izveidot CERN Nacionālo kontaktpunktu[[8]](#footnote-8), kas sadarbībā ar CERN un Latvijas zinātniskajām institūcijām, augstskolām un industriju sekmēs to sadarbību ar CERN, stiprinās pētniecisko un inovāciju kapacitāti un spēju piesaistīt ārējo finansējumu.

CERN Nacionālajam kontaktpunktam ir paredzētas šādas funkcijas:

1. nodrošināt sadarbību ar partneriem[[9]](#footnote-9) nacionālā un Baltijas mērogā un izveidot atbilstošu sadarbības mehānismu augstas enerģijas daļiņu fizikas un saistītajās jomās, tai skaitā izveidojot Latvijas CERN darba grupu, apvienojot tajā partnerus, kā arī izveidojot Baltijas CERN grupu, kurā tiktu iesaistītas arī Lietuvas un Igaunijas zinātniskās institūcijas;
2. nodrošināt sadarbības partneriem iespēju iesaistīties CERN aktivitātēs un iepirkumos;
3. stiprināt nacionālās kapacitātes (infrastruktūras, cilvēkkapitāla u.c.) atbilstību CERN noteiktajiem kritērijiem un stratēģijām[[10]](#footnote-10);
4. koordinēt Latvijas partneru dalību liela mēroga CERN starptautiskos zinātniskos eksperimentos (piemēram, CMS, ISOLDE vai ALPHA eksperimenti) un sadarbības projektos;
5. koordinēt Latvijas jauno zinātnieku un doktorantu apmācību un darba iespējas CERN;
6. sadarbībā ar nozaru ministrijām un nozaru profesionālajām asociācijām pārstāvēt Latvijas intereses CERN;
7. uzturēt atgriezenisko saiti un informācijas apmaiņu starp nozaru ministrijām un CERN;
8. sadarbībā ar nozaru ministrijām un universitātēm ieviest CERN rekomendācijas Latvijas augstas enerģijas daļiņu fizikas un paātrinātāju tehnoloģiju zinātniskās infrastruktūras un cilvēkkapitāla attīstībai;
9. organizē CERN pasākumus Latvijā, piemēram, *CERN Computing School* un CERN ekspertu vieslekcijas Latvijā;
10. sadarbībā ar Izglītības un zinātnes ministriju, augstskolām un skolām nodrošināt skolēnu un doktorantu vizītes CERN, kā arī fizikas skolotāju dalību *CERN Teacher Programme*;
11. Veidot sadarbību ar ārvalstu (it īpaši Igaunijas un Lietuvas) partneriem augstas enerģijas daļiņu fizikas un paātrinātāju tehnoloģiju jomās.

CERN Nacionālā kontaktpunkta darbība ir svarīga, lai nodrošinātu maksimālu atdevi Latvijas dalībai CERN Latvijas zinātniskajām institūcijām un industrijai, kā arī attīstītu augstas enerģijas daļiņu fizikas jomu Latvijā. CERN Nacionālā kontaktpunkta funkcijas paredzēts veikt Rīgas Tehniskās universitātes Augstas enerģijas daļiņu fizikas un paātrinātāju tehnoloģiju centram, kam ir ilgstoša pieredze un plašas zināšanas gan sadarbībā ar CERN, gan augstas enerģijas daļiņu fizikas jomā.

Ņemot vērā CERN darbības specifiku ir nepieciešama CERN Nacionālā kontaktpunkta pārstāvja pastāvīga uzturēšanās CERN, lai nodrošinātu nepastarpinātu ikdienas kontaktu ar CERN vadību, zinātniskajām grupām un citu zinātnisko institūciju pārstāvjiem, tādejādi nodrošinot CERN Nacionālā kontaktpunkta pamatfunkcijas (piem., dalība ikdienas formālās sanāksmēs un neformālās tikšanās ar CERN starptautisko attiecību direktorātu, CMS[[11]](#footnote-11) eksperimenta ekspertiem, darba grupu pārstāvjiem). Tas nodrošinās tiešu saikni starp Latvijas zinātniskajām institūcijām un CERN ekspertiem, paverot iespējas tieši iesaistīties CERN darbā, kā arī sniegs Latvijas uzņēmējiem nepieciešamo informāciju par sadarbību dažādos tehnoloģiju attīstības projektos un veiks Latvijas interešu lobēšanu.

3.tabulā ir atspoguļotas CERN Nacionālā kontaktpunkta nepieciešamās ikgadējās administratīvās izmaksas.

*3. tabula*

CERN Nacionālā kontaktpunkta izmaksas (2020. – 2025.gadam)

|  |  |  |  |  |
| --- | --- | --- | --- | --- |
| **NNr.p.k.** | **Izmaksu pozīcijas nosaukums** | **Apraksts** | **Indikatīvās izmaksas** | **Izmaksu indikatīvais aprēķins** |
| 1. 1 | Atlīdzība Latvijas pārstāvim CERN Šveicē, Ženēvā | Darba alga (pilna slodze) | 57 523 [[12]](#footnote-12)  euro/gadā | 2264 EURO/mēn. (14.mēnešalgu grupai max. mēnešalgas apmērs[[13]](#footnote-13)) x 1 (slodze) x 12 mēn. = 27 168 EURO/gadā : 0,749[[14]](#footnote-14) (Latvijas dzīves dārdzības koeficients) x 1,278 (Šveices dzīves dārdzības koeficients) + 11 167 VSAOI = 57 523 euro |
|  | Atlīdzība Augstas enerģijas daļiņu fizikas un paātrinātāju tehnoloģiju centra direktora vietniekam (darba vieta Latvija)[[15]](#footnote-15) | darba alga (0,8 slodze) | 15 332 euro/gadā | 1287 (10.mēnešalgu grupa) x 0,8 (slodze) = 1029.6x 12 mēn. + 2 976,4 VSAOI = 15 332 euro |
|  | Atlīdzība Augstas enerģijas daļiņu fizikas un paātrinātāju tehnoloģiju centra vecākajam ekspertam/ zinātniskajam asistentam (darba vieta Latvija)[[16]](#footnote-16) | darba alga (0,5 slodze) | 8 860 euro/gadā | 1190 (9.mēnešalgu grupa) x 0,5 (slodze) = 595x 12 mēn. + 1 720 VSAOI = 8 860 euro |
|  | Atlīdzība Augstas enerģijas daļiņu fizikas un paātrinātāju tehnoloģiju centra vadošā pētniekam (darba vieta Latvija) | darba alga (pilna slodze) | 17 720 euro/gadā | 1190 (9.mēnešalgu grupa) x 1 (slodze) x 12 mēn. + 3 440 VSAOI = 17 720 euro |
| **Kopā:** | | | | **99 435 euro/gadā** |

Lai nodrošinātu CERN Nacionālā kontaktpunktu darbību, no 2020.gada ir nepieciešams papildu finansējums 99 435 *euro* ik gadu.

**Dalības CERN sadarbības kapacitātes stiprināšanas pasākumi**

Lai stiprinātu augstas enerģijas daļiņu fizikas nozares attīstību Latvijā, ir nepieciešams pilnvērtīgi izmantot CERN piedāvātas iespējas paaugstināt Latvijas spējīgāko izglītojamo, studentu, doktorantu, jauno zinātnieku fizikas skolotāju kompetenci, piedaloties CERN piedāvātajās aktivitātēs. Dalības CERN aktivitātēs sniegs būtisku ieguldījumu nacionālās kapacitātes attīstīšanā, kompetences paaugstināšanā un zināšanu pārnesē. Ļoti svarīga ir iespēja paaugstināt Latvijas fizikas skolotāju kompetenci un fizikas mācīšanas popularizēšanu Latvijā, iepazīstināt doktorantus un jaunos zinātniekus ar CERN piedāvāto zinātnisko infrastruktūru un tehnoloģijām, kā arī nodrošināt Latvijas spējīgāko skolēnu iespējas apmeklēt CERN.

Lai īstenotu šādus sadarbības ar CERN kapacitātes stiprināšanas pasākumus, kā:

1. Latvijas studējošo līdzdalība *CERN* Vasaras universitātes programmā;
2. Latvijas doktorantu un skolēnu *CERN* apmeklējumi;
3. Latvijas skolotāju līdzdalība *CERN* Skolotāju programmās.

Latvijai ir jānoslēdz Latvijas Republikas valdības un CERN protokols Līgumam par sadarbību daļiņu fizikā un citās abas puses interesējošās jomās atbilstoši Latvijas Republikas valdības un CERN līgumam par zinātnisko un tehnisko sadarbību augstas enerģijas daļiņu fizikā (turpmāk - līgums), kas stājās spēkā 2016. gada 30.septembrī[[17]](#footnote-17) saskaņā ar Ministru kabineta noteikumiem Nr. 639 “Par Latvijas Republikas valdības un Eiropas Kodolpētījumu organizācijas (CERN) līgumu par zinātnisko un tehnisko sadarbību augstas enerģijas daļiņu fizikā” un kurā noteikts, ka līguma izpilde ir atkarīga no protokolu parakstīšanas, katram projektam norādot sadarbību starp pusēm, kuras paraksta šādu protokolu.

**Turpmākā rīcība**

Lai Latvija kļūtu par CERN asociēto valsti,Latvijai ir jāsagatavo iestāšanās dokumentācija jeb pieteikums - zinātniskās un industrijas kapacitātes raksturojums, ņemot vērā CERN izstrādātās vadlīnijas CERN asociētās dalībvalsts kandidātvalstij[[18]](#footnote-18), jānoslēdz līgums ar CERN par dalību asociētās valsts statusā un jānodrošina ikgadējais finansējums 890 631 euro (1 milj. Šveices franku) apmērā sakot ar 2021.gadu un turpmāk ik gadu.

Lai stiprinātu nacionālo zinātnisko kapacitāti sadarbības jomās ar CERN, ir nepieciešams papildu finansējums 2020. - 2025.gadam ikgadēji 1 000 000 euro apmērā valsts pētījumu programmas fizikā, paātrinātāju tehnoloģijās un citās ar CERN pētījumu tēmām saistītajās jomās īstenošanai.

Lai nodrošinātu CERN Nacionālā kontaktpunkta darbību ir nepieciešami papildu izdevumi 2020. - 2023.gadam ikgadēji 99 435 euro apmērā.

Lai īstenotu sadarbības ar CERN kapacitātes stiprināšanas pasākumus Izglītības un zinātnes ministrijai jānoslēdz Latvijas Republikas valdības un CERN protokols Līgumam par sadarbību daļiņu fizikā un citās abas puses interesējošās jomās.

Iesniedzējs:

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

02.07.2019. 14:19

2683

Karolis, 67047996

[kaspars.karolis@izm.gov.lv](mailto:kaspars.karolis@izm.gov.lv)

1. https://fap-dep.web.cern.ch/rpc/2019-annual-contributions-cern-budget [↑](#footnote-ref-1)
2. Periodā 01.03.2016. - 28.02.2017. industrijas piegāžu koeficients bija līdzsvarots Bulgārijai, Čehijai, Francijai, Itālijai, Ungārijai un Šveicei, savukārt industriālo pakalpojumu koeficients bija līdzsvarots Itālijai, Dānijai, Francijai, Spānijai, Šveicei un Apvienotajai Karalistei [↑](#footnote-ref-2)
3. https://council.web.cern.ch/en/content/convention-establishment-euroopean-organization-nuclear-research [↑](#footnote-ref-3)
4. “Guideline for the Application Questionnaire for a CERN Associate Membership” – CERN, 27.10.2014. (<https://www.rtu.lv/writable/public_files/RTU_application_questionnaire.pdf>) [↑](#footnote-ref-4)
5. RTU sadarbībā ar CERN Baltijas Grupu un CERN pasākuma SAM 8.2.1. “Samazināt studiju programmu fragmentāciju un stiprināt resursu koplietošanu” ietvaros plāno izstrādāt starpdisciplināru starptautiskas augstas enerģijas daļiņu fizikas un paātrinātāju tehnoloģiju doktorantūras studiju programmu. [↑](#footnote-ref-5)
6. https://likumi.lv/ta/id/301438-valsts-petijumu-programmu-projektu-istenosanas-kartiba [↑](#footnote-ref-6)
7. 2019 gadā dalība maksa MEDICIS eksperimentā ir 50 000 euro un CMS eksperimentā ir 30 441 euro, kas var mainīties gadu no gada, kā arī ņemot vērā euro un Šveices franku maiņas kursu. [↑](#footnote-ref-7)
8. Atbilstoši 06.06.2017. MK noteikumu Nr. 315 “Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.5. pasākuma "Atbalsts starptautiskās sadarbības projektiem pētniecībā un inovācijās" pirmās, otrās un trešās projektu iesniegumu atlases kārtas īstenošanas noteikumi” 43.4.apakšpunktam CERN Nacionālā kontaktpunkta rīcības plāna īstenošanai ir paredzēti 100 tūkst. EURO līdz 2023.gadam. Daļa aktivitāšu tiek finansēta no šīs programmas. [↑](#footnote-ref-8)
9. Partneri – zinātniskās institūcijas, augstskolas un augsto tehnoloģiju uzņēmumi [↑](#footnote-ref-9)
10. https://council.web.cern.ch/en/content/155 [↑](#footnote-ref-10)
11. The Compact Muon Solenoid - https://home.cern/science/experiments/cms  [↑](#footnote-ref-11)
12. Šeit un turpmāk bruto atalgojums [↑](#footnote-ref-12)
13. Atalgojums šeit un turpmāk rēķināts atbilstoši Ministru kabineta noteikumiem Nr.66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” [↑](#footnote-ref-13)
14. # Aprēķināts pēc Eiropas Savienības noteiktajiem dzīves dārdzības (korekcijas) koeficientiem uz 2018.gada 1.jūliju (http://www.mfa.gov.lv/ministrija/eiropas-savienibas-noteiktie-dzives-dardzibas-korekcijas-koeficienti)

    [↑](#footnote-ref-14)
15. Atlikusī slodze 0,2 apmērā tiks segta no 1.1.1.5.pasākuma "Atbalsts starptautiskās sadarbības projektiem pētniecībā un inovācijās" [↑](#footnote-ref-15)
16. Atlikusī slodze 0,5 apmērā tiks segta no 1.1.1.5.pasākuma "Atbalsts starptautiskās sadarbības projektiem pētniecībā un inovācijās" [↑](#footnote-ref-16)
17. https://likumi.lv//ta/id/285039?&search=on [↑](#footnote-ref-17)
18. “*Guideline for the Application Questionnaire for a CERN Associate Membership*” – CERN, 27.10.2014. Šīs vadlīnijas attiecas uz valstīm, kuras ir asociētās vai pilntiesīgas dalībvalsts pirms-iestāšanās procesā. [↑](#footnote-ref-18)